Hírek Ma – Rosszul mérhették a lázat a debreceni reptéren, irreális értékeket mutatott a műszer
Harta Viktor február 26., 15:02 Egészségügy 0
A Portfolio információi, valamint több, a helyszínen készült fotó szerint is irreális értéket mutattak azok a hőmérők, amelyekkel a Debreceni Nemzetközi Reptéren mérték a Milánóból érkező utasok testhőmérsékletét hétfő este a koronavírus miatt.
Képek mutatják a hibát.
Közzétette: Portfolio – 2020. február 26., szerda
A lap azt írja, az alkalmazott infravörös hőmérők nemcsak a mérések kezdeti pillanatában, hanem folyamatosan
32-33 fokos testhőmérsékletet mutattak,
ami a kihűlés első szakaszának felel meg. Ez azonban úgy tűnik, nem lett gyanús senkinek, mert továbbengedték az utasokat. Az alacsony hőmérsékleteket a Bloomberg és az MTI fotóin is látni lehet.
A méréshez használt infravörös hőmérőről azt kell tudni, hogy elég a homlok vagy a halánték közelébe tartani, pár másodpercen belül pedig látszik is a testhő. Homlokon történő mérés esetén 35,4-37,4 fokot kellene mutatnia.
A Portfolio megkereste az eszköz forgalmazóját, ahol elmondták, bizonyára hibásan zajlottak a mérések. Iparági szakértők szerint ha túl messziről mérik a lázat, alacsonyabb hőmérsékletet mutat a készülék, míg más források szerint is vagy a mérést végzők hibáztak, vagy az eszközökkel lehetett gond.
A Debrecen International Airport szerdára ígért tájékoztatást az ügyben.